Ракаў – адзін з самых перспектыўных аграгарадкоў Валожыншчыны: сучасныя дамы-катэджы ў яго ваколіцах з’яўляюцца, як грыбы пасля дажджу. Раён індывідуальных забудоў у Кучкунах, Бузунах, Выганічах, Паморшчыне і Міхалове налічвае каля 200 дамоў у кожным. І калі будаўніцтва жылля – справа ўласная, то інфраструктура – клопат улады. Старшыня Ракаўскага сельвыканкама Аляксандр Антонавіч Мякінка да драбніц ведае ўсе хібы, недапрацоўкі і праблемы на тэрыторыі сельсавета, якія пасля перарастаюць у галаўны боль: напрыклад, спачатку кладуць асфальт, а пасля высвятляецца, што яшчэ не вырашана да канца пытанне водаправода. З-за незавершаных камунікацый узнікаюць “безгаспадарчыя” дарогі (ва ўсіх трох вышэй пералічаных новабудоўлях), якія не стаяць на балансе дарожнай службы і не абслугоўваюцца.